
DĖL PETICIJOJE PATEIKTO SIŪLYMO ĮSTEIGTI SPECIALIZUOTUS TEISMUS

Atsakydami į Jūsų prašymą, teikiame nuomonę dėl Jolitos Kazakevičiūtės peticijoje pateikto siūlymo įsteigti specializuotus teismus, kuriems būtų suteikti įgaliojimai nagrinėti bylas dėl valstybės valdžios institucijų neveikimu pažeistų konstitucinių asmens teisių gynimo.
Konstitucijos 111 straipsnio 2 dalyje nustatyta, kad administracinių, darbo, šeimos ir kitų kategorijų byloms nagrinėti pagal įstatymą gali būti įsteigti specializuoti teismai. Šiuo metu įstatymais yra įsteigta ir veikia viena specializuotų teismų, būtent administracinių, sistema. Taigi, pagal Konstituciją ir įstatymus šiuo metu Lietuvoje yra trys teisminę valstybės valdžią vykdančių teismų sistemos: 1) Konstitucinis Teismas, vykdantis konstitucinę teisminę kontrolę; 2) Konstitucijos 111 straipsnio 1 dalyje nurodyti bendrosios kompetencijos teismai; 3) pagal Konstitucijos 111 straipsnio 2 dalį įsteigti administraciniai teismai. Konstitucinis Teismas yra konstatavęs, kad įstatymų leidėjas, paisydamas Konstitucijos, turi plačią diskreciją spręsti (vadovaudamasis, be kita ko, tikslingumo sumetimais), kokių kategorijų byloms nagrinėti turi būti įsteigti specializuoti teismai, nustatyti kiekvienos kategorijos byloms nagrinėti skirtų specializuotų teismų sistemą, kiekybinę sudėtį ir santykius su bendrosios kompetencijos teismais bei kitų kategorijų byloms nagrinėti skirtais specializuotais teismais (2006 m. kovo 28 d. nutarimas). Tačiau akivaizdu, kad įstatymų leidėjas pagal Konstituciją negali sukurti tokios specializuotų teismų sistemos, kurią sudarantiems teismams būtų suteikti Konstitucijos neatitinkantys įgaliojimai. Kaip yra pažymėjęs Konstitucinis Teismas, įstatymų leidėjas įstatymu turi nustatyti tokius visų instancijų bendrosios kompetencijos ir pagal Konstitucijos 111 straipsnio 2 dalį įsteigtų specializuotų teismų įgaliojimus (jurisdikciją), kurie būtų konstituciškai pagrįsti (2006 m. sausio 16 d. nutarimas).
Pagal Konstitucijos 5 straipsnio 1 dalį valstybės valdžią Lietuvoje vykdo Seimas, Respublikos Prezidentas, Vyriausybė, teismai. Ši Konstitucijos nuostata yra valstybės valdžių padalijimo ir pusiausvyros pagrindas (Konstitucinio Teismo 1999 m. balandžio 20 d., 2010 m. gegužės 13 d. nutarimai). Aiškinant konstitucinį valdžių padalijimo principą Konstitucinio Teismo aktuose ne kartą konstatuota, kad įstatymų leidžiamoji, vykdomoji ir teisminė valdžios yra atskirtos, pakankamai savarankiškos; tarp jų turi būti pusiausvyra; kiekviena valdžios institucija turi jos paskirtį atitinkančią kompetenciją; jeigu Konstitucijoje yra nustatyti konkrečios valstybės valdžios institucijos įgaliojimai, ši institucija negali šių įgaliojimų atsisakyti, jų perduoti kuriai nors kitai institucijai, kitos valstybės valdžios institucijos negali jų perimti, jie negali būti pakeisti ar apriboti įstatymu (2010 m. gegužės 13 d., 2015 m. rugsėjo 29 d. ir kiti nutarimai). Konstitucinis Teismas taip pat yra konstatavęs, kad Seimo, Respublikos Prezidento, Vyriausybės vykdoma politika – tai šių valdžios institucijų veikla pagal Konstitucijoje ir įstatymuose apibrėžtą jų kompetenciją; valstybės valdžios institucijos negali perimti viena kitos konstitucinių įgaliojimų, taigi ir teismai, į kuriuos suinteresuoti asmenys kreipiasi su prašymais išnagrinėti Seimo, Respublikos Prezidento ar Vyriausybės aktus arba kitaip pasireiškiančią šių institucijų veiklą, negali perimti Seimo, Respublikos Prezidento ar Vyriausybės konstitucinių įgaliojimų, t. y. už šias valdžios institucijas priimti atitinkamų sprendimų arba įpareigoti minėtų valdžios institucijų išleisti aktus, susijusius su valstybės valdžios vykdymu (2010 m. gegužės 13 d. nutarimas, 2016 m. birželio 28 d. sprendimas).
Pagal Konstituciją išimtinė kompetencija vertinti politinių valstybės valdžios institucijų – Seimo, Respublikos Prezidento, Vyriausybės – teisės aktų konstitucingumą ir panaikinti šių aktų teisinę galią yra suteikta Konstituciniam Teismui, kurio konstitucinė paskirtis – užtikrinti Konstitucijos viršenybę teisės sistemoje. Konstitucinis Teismas yra pabrėžęs, kad jis tiria, ar aukštesnės galios teisės aktams, pirmiausia Konstitucijai, neprieštarauja būtent teisės aktai, o ne valstybės valdžios institucijų – Seimo, Respublikos Prezidento, Vyriausybės – teisėkūros sprendimų nepriėmimas – vengimas, delsimas priimti tokius sprendimus, taip pat kokių nors kitų motyvų nulemtas neveikimas (2006 m. rugpjūčio 8 d. sprendimas, 2010 m. gegužės 13 d. nutarimas); jeigu Konstitucinio Teismo konstituciniai įgaliojimai būtų interpretuojami kaip apimantys ir (tariamus) įgaliojimus tirti ir priimti sprendimą, kad Konstitucijai ar kitam aukštesnės galios teisės aktui prieštarauja tai, kad valstybės institucijos nepriima teisėkūros sprendimų, kai joks teisės aktas apskritai nėra išleidžiamas, būtų visiškai neaišku, kaip tokiais atvejais turėtų būti taikoma Konstitucijos 107 straipsnio 1 dalis, nes tokiais atvejais to teisės akto, kurį Konstitucijoje nurodyti subjektai galėtų ginčyti Konstituciniame Teisme, apskritai nėra; tad tokia prielaida iš esmės iškreiptų, paneigtų Konstitucinio Teismo aktų konstitucinių teisinių padarinių sampratą (2006 m. rugpjūčio 8 d. sprendimas).
Kartu Konstitucinio Teismo jurisprudencijoje ne kartą konstatuota, kad pagal Konstituciją asmuo, manantis, jog jo teisės ar laisvės yra pažeidžiamos, turi absoliučią teisę į nepriklausomą ir nešališką teismą. Konstitucinio Teismo 2006 m. rugpjūčio 8 d. sprendime pažymėta, kad tokia teisinė situacija, kai kuri nors asmens teisė ar laisvė negali būti ginama, taip pat ir teismine tvarka, nors pats tas asmuo mano, kad ši teisė ar laisvė yra pažeista, pagal Konstituciją yra neįmanoma, Konstitucija jos netoleruoja; todėl tai, kad Konstitucijoje nurodyti subjektai negali Konstituciniame Teisme ginčyti tokio teisėkūros subjekto neveikimo, kai šis nėra išleidęs teisės akto, o Konstitucinis Teismas neturi įgaliojimų tirti tokių teisėkūros sprendimų nepriėmimo, anaiptol nereiškia, kad tokie asmenys apskritai negali ginti (taip pat ir teisme) savo teisių ir laisvių, kurios yra pažeidžiamos dėl to, kad minėti teisėkūros sprendimai nėra priimti; bendrasis teisės principas ubi ius, ibi remedium (reiškiantis, kad jeigu yra kokia nors teisė (laisvė), turi būti ir jos gynimo priemonė), Konstitucijos 6 straipsnio 1 dalies nuostata, kad Konstitucija yra tiesiogiai taikomas aktas, konstitucinis atsakingo valdymo principas, Konstitucijos 5 straipsnio 3 dalies nuostata, kad valdžios įstaigos tarnauja žmonėms, Konstitucijos 18 straipsnio nuostata, kad žmogaus teisės ir laisvės yra prigimtinės, taip pat Konstitucijoje įtvirtinta asmens, kurio konstitucinės teisės ar laisvės pažeidžiamos, teisė kreiptis į teismą suponuoja ne tik tai, kad tokiais atvejais asmens teisės, laisvės, teisėti interesai bei teisėti lūkesčiai turi ir gali būti apginti aiškinant Konstituciją ir tiesiogiai taikant jos nuostatas, bet ir tai, kad tokią gynybą turi užtikrinti teismai. Šiame Konstitucinio Teismo sprendime taip pat konstatuota, kad žemesnės galios teisės aktuose esančias teisės spragas galima užpildyti ad hoc, teismams pagal savo kompetenciją sprendžiant bylas dėl individualaus visuomeninio santykio ir taikant (bei aiškinant) teisę; teismai neabejotinai turi iš Konstitucijos kylančius įgaliojimus taikyti bendruosius teisės principus, taip pat aukštesnės galios teisės aktus, pirmiausia Konstituciją – aukščiausiąją teisę; priešingu atveju reikėtų konstatuoti, kad pati Konstitucija neleidžia teismams vykdyti teisingumo, bet tai būtų konstituciškai absoliučiai nepagrįsta; teisės spragų užpildymas ad hoc, teismams nagrinėjant konkrečias bylas, leidžia užtikrinti asmens, kuris kreipiasi į teismą dėl savo pažeistų teisių gynimo, teisių ir laisvių apsaugą būtent tame individualiame visuomeniniame santykyje, dėl kurio byla yra nagrinėjama bendrosios kompetencijos arba pagal Konstitucijos 111 straipsnio 2 dalį įsteigtame specializuotame teisme.
Pažymėtina ir tai, kad viena iš viešos demokratinės aukščiausiųjų valstybės valdžios pareigūnų veiklos kontrolės formų, pilietinės visuomenės savisaugos priemonių yra konstitucinis apkaltos institutas – konstitucinės atsakomybės taikymas tiems aukščiausiesiems valstybės valdžios pareigūnams, kurie pažeidžia Konstituciją, teisę, asmeninius ar grupinius interesus iškelia virš visuomenės interesų, diskredituoja valstybės valdžią. Pagal Konstituciją įgaliojimus vertinti, ar asmuo, kuriam pradėta apkaltos byla, šiurkščiai pažeidė Konstituciją ir sulaužė priesaiką, turi tik Konstitucinis Teismas, o įgaliojimai apkaltos proceso tvarka pašalinti Konstituciją šiurkščiai pažeidusį ir priesaiką sulaužiusį asmenį iš pareigų ar panaikinti jo Seimo nario mandatą yra suteikti Seimui.
Atsižvelgiant į visa tai, kas išdėstyta, manytina, kad, nepakeitus Konstitucijos, be kita ko, joje nustatytos išimtinės Konstitucinio Teismo kompetencijos vertinti politinių valstybės valdžios institucijų priimamų teisės aktų atitiktį Konstitucijai ir kitiems aukštesnės galios teisės aktams, taip pat spręsti, ar aukščiausieji valstybės valdžios pareigūnai pažeidė Konstituciją ir sulaužė priesaiką, įstatymais negali būti steigiama specializuotų teismų sistema, skirta byloms dėl šių valstybės valdžios institucijų ir pareigūnų neveikimo nagrinėti, nes suteikus specializuotiems teismams tokius įgaliojimus būtų pažeista išimtinė konstitucinė Konstitucinio Teismo kompetencija, taip pat būtų sudarytos prielaidos pažeisti valdžių padalijimo principu grindžiamą valstybės valdžios institucijų įgaliojimų pusiausvyrą. Pažeistos konstitucinės asmens teisės ir laisvės gali būti veiksmingai ginamos pagal Konstituciją ir galiojančius įstatymus įsteigtuose ir veikiančiuose teismuose.

